IZVEDBENI SKLEP KOMISIJE (EU) 2022/75

z dne 17. januarja 2022

o določitvi seznama programskih območij Interreg, ki bodo prejela podporo iz Evropskega sklada za regionalni razvoj in instrumentov Unije za zunanje financiranje, razčlenjenega po sklopih in programih Interreg v okviru cilja „evropsko teritorialno sodelovanje“

(notificirano pod dokumentarno številko C(2022) 109)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2021/1059 Evropskega parlamenta in Sveta z dne 24. junija 2021 o posebnih določbah za cilj „evropsko teritorialno sodelovanje“ (Interreg), ki ga podpirajo Evropski sklad za regionalni razvoj in instrumenti za zunanje financiranje (1), ter zlasti člena 8(1) Uredbe,

Po posvetovanju z odborom iz člena 115(1) Uredbe (EU) 2021/1060 Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko (2),

ob upoštevanju naslednjega:

(1) Evropski sklad za regionalni razvoj (ESRR) podpira cilj „evropsko teritorialno sodelovanje“ v nekaterih regijah, ki ustrezajo ravni 3 skupne klasifikacije statističnih teritorialnih enot (v nadaljnjem besedilu: regije na ravni NUTS 3) za čezmejno sodelovanje, in v vseh regijah, ki ustrezajo ravni 2 skupne klasifikacije statističnih teritorialnih enot (v nadaljnjem besedilu: regije na ravni NUTS 2) za transnacionalno sodelovanje, kakor so bile določene z Uredbo (ES) št. 1059/2003 Evropskega parlamenta in Sveta (3). Te regije je treba zato navesti na seznamu.

(2) V skladu s členom 8(1), drugi pododstavek, Uredbe (EU) 2021/1059 se zunanji čezmejni programi Interreg navedejo kot „programi Interreg A IPA III CBC“ (IPA III-CBC) ali „ programi Interreg A NEXT“ (NDICI-CBC).

(3) V skladu s členom 8(3) Uredbe (EU) 2021/1059 se na seznamu programskih območij Interreg navedejo tudi regije tretjih ali partnerskih držav ali ozemelj zunaj Unije, ki ne prejemajo podpore iz ESRR ali iz instrumenta Unije za zunanje financiranje ali ki prispevajo v proračun Unije v obliki zunanjih namenskih prejemkov.

(4) V skladu s členom 5 Uredbe (EU) 2021/1059 se v okviru transnacionalnega sodelovanja iz ESRR podpirajo regije na ravni NUTS 2 v Uniji ali, če klasifikacija NUTS ni na voljo, enakovredna območja. Te regije lahko vključujejo najbolj oddaljene regije, ki zajemajo večja transnacionalna ozemlja, in po potrebi se upoštevajo makroregionalne strategije ali strategije morskih bazenov. Transnacionalno sodelovanje lahko zajema tudi regije, ki bodo postale regije na ravni NUTS 2 ali, če klasifikacija NUTS ni na voljo, enakovredna območja na Islandiji, Norveškem, v Švici in Združenem kraljestvu ter v Andori, na Ferskih otokih, v Lihtenštajnu, Monaku in San Marinu, čezmorskih ozemljih ali državah (ČDO) ter regije partnerskih držav v okviru instrumenta za predpristopno pomoč III (IPA III) ali Instrumenta za sosedstvo ter razvojno in mednarodno sodelovanje – Globalna Evropa (NDICI).

(5) Kar zadeva medregionalno sodelovanje, se skladu s členom 6 Uredbe (EU) 2021/1059 iz ESRR podpira celotno ozemlje Unije, vključno z najbolj oddaljenimi regijami. Programi medregionalnega sodelovanja lahko zajemajo tudi celotno ozemlje tretjih držav, partnerskih držav v okviru IPA III ali NDICI in druga ozemlja ali njihove dele ali čezmorske države in ozemlja, ne glede na to, ali se podpirajo iz instrumentov Unije za zunanje financiranje. Zato ni treba določiti programskega območja za medregionalno sodelovanje.

(6) V skladu s členom 7 Uredbe (EU) 2021/1059 se v okviru sodelovanja najbolj oddaljenih regij iz ESRR podpirajo vse regije iz prvega odstavka člena 349 PDEU. Programi Interreg za najbolj oddaljene regije lahko zajemajo tudi partnerske države ali njihove dele, ki se podpirajo iz NDICI, ali čezmorske države in ozemlja, ki se podpirajo iz programa čezmorskih držav in ozemelj, ali oboje.

(7) V skladu s členom 8(2) Uredbe (EU) 2021/1059 bi bilo treba na seznamu regij za čezmejno sodelovanje navesti tudi tiste regije na ravni NUTS 3 v Uniji, ki se upoštevajo pri dodelitvi sredstev ESRR za čezmejno sodelovanje na vseh notranjih mejah in na tistih zunanjih mejah, ki jih zajemajo instrumenti Unije za zunanje financiranje. Regije na ravni NUTS 3 za programska območja iz programov čezmejnega sodelovanja bi bilo treba navesti na podlagi Uredbe (ES) št. 1059/2003, kakor je bila nazadnje spremenjena z Delegirano uredbo Komisije (EU) 2019/1755 (4). Vendar za namene člena 8(2) Uredbe (EU) 2021/1059 regije na ravni NUTS 3, ki se upoštevajo pri dodelitvi sredstev ESRR, temeljijo na Uredbi (ES) št. 1059/2003, kakor je bila spremenjena z Uredbo Komisije (EU) 2016/2066 (5).

(8) Zato je treba določiti sezname programskih območij Interreg, ki prejmejo podporo, razčlenjene po sklopih in programih Interreg –

SPREJELA NASLEDNJI SKLEP:

Člen 1 Seznam programskih območij, ki prejmejo podporo iz ESRR v okviru sklopa cilja „evropsko teritorialno sodelovanje“ za čezmejno sodelovanje, vključno v okviru čezmejnega sodelovanja, ki se podpira tudi iz IPA III in NDICI, ter vključno z regijami tretjih ali partnerskih držav ali ozemelj zunaj Unije, ki ne prejemajo podpore iz ESRR ali instrumentov Unije za zunanje financiranje ali ki prispevajo v proračun Unije v obliki zunanjih namenskih prejemkov, je določen v Prilogi I.

Člen 2 Seznam programskih območij, ki prejmejo podporo iz ESRR in instrumentov Unije za zunanje financiranje v okviru sklopa cilja „evropsko teritorialno sodelovanje“ za transnacionalno sodelovanje, vključno z regijami tretjih ali partnerskih držav ali ozemelj zunaj Unije, ki ne prejemajo podpore iz ESRR ali instrumentov Unije za zunanje financiranje ali ki prispevajo v proračun Unije v obliki zunanjih namenskih prejemkov, je določen v Prilogi II.

Člen 3 Seznam programskih območij, vključno s partnerskimi državami ali njihovimi deli, ki se podpirajo iz NDICI, ali čezmorskimi državami in ozemlji, ki se podpirajo iz programa čezmorskih držav in ozemelj, ali obojimi, ki prejmejo podporo iz ESRR v okviru sklopa cilja „evropsko teritorialno sodelovanje“ za najbolj oddaljene regije, je določen v Prilogi III.

Člen 4 Seznam regij na ravni NUTS 3 v Uniji, upoštevanih pri dodelitvi sredstev ESRR za čezmejno sodelovanje na vseh notranjih mejah in na tistih zunanjih mejah, ki jih zajemajo instrumenti Unije za zunanje financiranje, je določen v Prilogi IV.

Člen 5 Ta sklep je naslovljen na države članice.

V Bruslju, 17. januarja 2022 Za Komisijo Elisa FERREIRA članica Komisije

(1) UL L 231, 30.6.2021, str. 94.

(2) UL L 231, 30.6.2021, str. 159.

(3) Uredba (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS) (UL L 154, 21.6.2003, str. 1).

(4) Delegirana uredba Komisije (EU) 2019/1755 z dne 8. avgusta 2019 o spremembi prilog k Uredbi (ES) št. 1059/2003 Evropskega parlamenta in Sveta o oblikovanju skupne klasifikacije statističnih teritorialnih enot (NUTS) (UL L 270, 24.10.2019, str. 1).

(5) Uredba Komisije (EU) 2016/2066 z dne 21. novembra 2016 o spremembi prilog k Uredbi (ES) št. 1059/2003 Evropskega parlamenta in Sveta o oblikovanju skupne klasifikacije statističnih teritorialnih enot (NUTS) (UL L 322, 29.11.2016, str. 1).